פרנטיס בראון

פרנטיס מארש בראון (באנגלית: Prentiss Marsh Brown; 18 ביוני 1889 – 19 בדצמבר 1973) היה עורך דין ופוליטיקאי אמריקאי, חבר המפלגה הדמוקרטית, שכיהן כחבר בית הנבחרים וכסנאטור מטעם מדינת מישיגן בין השנים 1933–1943.

 ביוגרפיה 
 ראשית חייו 
בראון נולד ב-18 ביוני 1889 בעיר סנט איגנאס שבמישיגן, ולמד בבתי הספר הציבוריים המקומיים. הוא למד באוניברסיטת אילינוי באורבנה-שמפיין, ולאחר מכן סיים תואר ראשון במכללת אלביון שבמישיגן בשנת 1911. לאחר מכן למד משפטים, הוסמך כעורך דין בשנת 1914, והחל לעסוק בעריכת דין בעיר הולדתו.

בשנת 1916 נישא למריון ווקר, ולזוג נולדו שבעה ילדים.

 ראשית הקריירה 
בראון כיהן כתובע המחוזי של מחוז מקינאק בשנים 1914–1926, וכיועץ המשפטי של עיריית סנט איגנאס בשנים 1916–1928.

הוא התמודד ללא הצלחה בבחירות לבית הנבחרים בשנת 1924 ובבחירות לבית המשפט העליון של מישיגן בשנת 1928. בין השנים 1930–1942 היה חבר מועצת הבוחנים למשפטים של מדינת מישיגן.

 כהונתו בקונגרס 
בשנת 1932 נבחר בראון מטעם מחוז הקונגרס ה־11 של מישיגן לבית הנבחרים של ארצות הברית, ונבחר מחדש לתקופת כהונה נוספת. הוא כיהן בקונגרס מ־4 במרץ 1933 ועד התפטרותו ב־18 בנובמבר 1936.

בבחירות שנערכו ב־3 בנובמבר 1936 נבחר לסנאט של ארצות הברית מטעם המפלגה הדמוקרטית, לתקופת כהונה שתתחיל ב־3 בינואר 1937. עם זאת, עקב מותו של הסנאטור ג'יימס קאוזנס, מונה מיד במקומו, ולכן החל לכהן כבר ב־19 בנובמבר 1936. הוא כיהן כסנאטור עד 3 בינואר 1943.

במהלך כהונתו היה יושב ראש ועדת הסנאט לתביעות בקונגרס ה־77, וחבר בוועדת הבנקאות והמטבע. במסגרת תפקידו סייע לנשיא פרנקלין דלאנו רוזוולט לקדם חוקים לקביעת שכר ולקביעת מחירי חקלאות. הוא הפסיד בבחירות לסנאט בשנת 1942.

 לאחר כהונתו בקונגרס 
בדצמבר 1942 מינה אותו הנשיא רוזוולט למנהל משרד הפיקוח על המחירים, במקומו של ליאון הנדרסון, שתפקודו נחשב לגורם מרכזי להפסדי הדמוקרטים באותה מערכת בחירות. בשנת 1943 חזר בראון לעסוק בעריכת דין בוושינגטון ובדטרויט, ושימש גם כיו"ר חברת החשמל "דטרויט אדיסון".

בשנת 1951 מונה ליושב ראש רשות גשר מקינאק, תפקיד שבו החזיק עד מותו. בתקופת כהונתו נבנה גשר מקינאק, המחבר בין חצייה הדרומי והצפוני של מדינת מישיגן. בריאיון רדיו סיפר כי הרעיון לבניית הגשר עלה במוחו לאחר חורף קשה במיוחד, כשמעבורת שהייתה אמורה להעביר אותו לעבודה נתקעה, והוא נאלץ לחצות את המצר על פני הקרח הקפוא.

 מותו 
בראון נפטר ב-19 בדצמבר 1973 בעיר הולדתו סנט איגנאס בגיל 84, ונקבר בבית העלמין לייקסייד שבעיר.

 משפחה ומורשת פוליטית 
שניים מבניו המשיכו את דרכו הפוליטית:
 פרנטיס מ. בראון הבן התמודד ללא הצלחה מספר פעמים לקונגרס (בשנים 1952, 1956, 1958 ו־1960) וכיהן כיועץ המשפטי של סנט איגנאס במשך 50 שנה.
 פול ווקר בראון כיהן כחבר מועצת הנגידים של אוניברסיטת מישיגן בין השנים 1971–1994, והתמודד ללא הצלחה על תפקיד סגן מושל מישיגן בשנת 1974.

 הוקרה והנצחה 
 בראון זכה לכינוי "אבי גשר מקינאק".
 דמותו הוטבעה על מטבע זיכרון מיוחד שהונפק בידי רשות הגשר.
 בשנת 2004 נקרא על שמו המכון למצטיינים של מכללת אלביון – Prentiss M. Brown Honors Institute.
 בין השנים 1976–2001 נקרא קטע בכביש הבין־מדינתי I-75 שבין גשר מקינאק לעיר סולט סיינט מרי בשם "כביש הזיכרון פרנטיס מ. בראון", וכיום השם חל על הקטע במחוז מקינאק בלבד.
 הישגיו הונצחו גם באבן זיכרון רשמית של לשכת עורכי הדין של מישיגן, במסגרת פרויקט "אבני הדרך המשפטיות".
 בראון מופיע בסרט התיעודי של PBS בשם Building the Mighty Mac, שביים הבמאי מארק האוול מלוס אנג'לס.

 קישורים חיצוניים 




קטגוריה:אמריקאים ילידי מישיגן
קטגוריה:בוגרי אוניברסיטת אילינוי באורבנה-שמפיין
קטגוריה:חברי בית הנבחרים של ארצות הברית ממישיגן
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי הסנאט של ארצות הברית ממישיגן
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1889
קטגוריה:אמריקאים שנפטרו ב-1973